钦定古今图书集成/明伦汇编/氏族典/第157卷 > 《廖用贤尚友录》 > 浑瑊
## 钦定古今图书集成/明伦汇编/氏族典/第157卷 > 《廖用贤尚友录》 > 浑瑊

按《唐书浑瑊传》：“瑊本铁勒九姓之浑部也，世为皋兰
都督。瑊年十一，善骑射，随释之防秋，立跳荡功。后二
年，迁中郎将。禄山反，从李光弼定河北。肃宗即位，瑊
以兵趋行在，从郭子仪复两京，擢武锋军使，改太常
卿，实封二百户。会释之丧，起复朔方行营兵马使，从
子仪击吐蕃有功，迁太子宾客。大历七年，吐蕃盗塞”
深入，瑊击破之，领邠州刺史。子仪入朝，留知邠宁庆
兵马后务，拜都知兵马使，进兼单于副都护、振武军
使，子仪为太尉。德宗析所部为三节度，以瑊兼单于
大都护、“振武东受降城、镇北大都护、府绥银麟胜州
节度副大使。”未几，召为左金吾卫大将军。建中中，李
希烈乱，以瑊为中军都虞候。帝狩奉天，授行在都虞
候、京畿渭北节度使。朱泚兵薄城，瑊中矢，被血而战，
贼去，进行在都知兵马使，实封五百户。乘舆进狩山
南，瑊以诸军卫入谷口。迁检校尚书左仆射、同中书
门下平章事，兼灵盐丰夏定远西城天德军节度、朔
方邠宁振武道永平军、奉天行营副元帅。帝临轩授
钺，用汉拜韩信故事。泚平，论功以瑊兼侍中，实封户
八百。天子还宫，授河中绛慈隰节度使、河中同陕虢
行营副元帅。繇楼烦郡王徙咸宁，俄加朔方行营副
元帅。李怀光平，检校司空，还屯河中。会吐蕃复入盗，
使瑊镇奉天。贞元四年，授邠宁庆副元帅，进检校司
徒，兼中书令。十五年卒，赠太师，谥忠武。瑊好书，通《春
秋》《汉书》。天性忠谨，功高而志益下，本名日进，稍显改
焉。五子：镐、鐬为达官。